**Fred Ward** (1942–2022) var en amerikansk skuespiller kjent fra filmer som *Flukten fra Alcatraz*, *De syv utvalgte*, *Marksommer* og *The Player*.

Ward medvirket i 58 filmer og 30 tv-produksjoner i løpet av karrieren.

Han ble født Freddie Joe Ward i San Diego. Hans far var en kriminell alkoholmissbruker som gikk inn og ut av fengsel. Moren skilte seg fra ektemannen da sønnen var nyfødt, og etterlot ham hos sin mor i Texas mens hun selv arbeidet i ulike barer i New Orleans. Da Fred var tre år gammel giftet moren seg på nytt med en tivoliarbeider, og hentet sønnen til seg. På grunn av stefarens arbeid fikk Fred Ward en oppvekst preget av mange forflytninger. Etter high school vervet han seg og tjenestegjorde i United States Air Force. Han var hovedsakelig stasjonert i Labrador i Canada. Etter å ha blitt dimittert dro han til New York, der han studerte skuespill ved Herbert Berghof Studio. Det viste seg å bli vanskelig å få arbeid som skuespiller, og han la derfor ut på en reise gjennom USA der han tok de jobbene han kunne finne; blant annet som bokser, kokk og tømmerhogger. Pengene han tjente sparte han opp slik at han kunne få råd til å reise rundt i Europa, der han etter hvert havnet i Roma. I den italienske hovedstaden fikk han jobb innen versjoneringsindustrien; han arbeidet med å dubbe italienske filmer til engelsk. Han medvirket også i en italiensk miniserie. Han returnerte til USA i starten av 1970-årene.

Ward tv-debuterte i 1973 i den italienske miniserien *L'età di Cosimo de Medici* og filmdebuterte året etter i en birolle i den amerikanske dramakomedien *Ginger in the Morning* med Sissy Spacek i hovedrollen. Han hadde større roller i filmer som *Flukten fra Alcatraz* (1979), *Døden i sumpene* (1981), *På to hjul i ville vesten* (1982), *Livsfarlig oppdrag* (1983), *De syv utvalgte* (1983), *UFOria* (1984), *Hemmelig beundrer* (1985), *Remo – Ubevæpnet og farlig* (1985), *The Prince of Pennsylvania* (1988), *To søstre for mye* (1988), *Henry & June* (1990), *Miami Blues* (1990), *Marksommer* (1990), *The Player* (1992), *Thunderheart* (1992), *Short Cuts* (1993), *Mannen med den nakne pistol 33 1/3* (1994), *Chain Reaction* (1996), *Marksommer 2* (1996), *Summer Catch* (2001), *Sweet Home Alabama* (2002), *Exit Speed* (2008), *30 Minutes or Less* (2011) og *2 Guns* (2013), som var hans siste filmrolle.

Han spilte også i flere tv-produksjoner, inkludert flere tv-filmer og miniserier. Han hadde også gjesteopptredener i kjente tv-serier som blant annet *The Hitchhiker* (1987), *Grey's Anatomy* (2006), *Akutten* (3 episoder, 2006–2007) og *True Detective* (2 episoder, 2015), som var hans siste tv-opptreden.

Han mottok en Golden Globe for sin rolle i *Short Cut* (delt med de andre skuespillerne i filmen).

Fred Ward ble gift for tredje gang i 1995 med Marie-France (pikenavn Boisselle). Han hadde ett barn fra sitt andre ekteskap.

Referanser
----------

1. ↑   Gemeinsame Normdatei, besøkt 27. april 2014[Hentet fra Wikidata]
2. ↑   «Actor Fred Ward dies. He had the right stuff in movies from 'Tremors' to 'The Player'», verkets språk engelsk[Hentet fra Wikidata]
3. ↑   fr.findagrave.com[Hentet fra Wikidata]
4. ↑  «Fred Ward». *IMDb*. Besøkt 10. august 2022.
5. 1 2 3 4  «Fred Ward obituary». *the Guardian* **(engelsk)**. 17. mai 2022. Besøkt 10. august 2022.
6. ↑  «Fred Ward - award». *IMDb*. Besøkt 10. august 2022.

Eksterne lenker
---------------

* (en) Fred Ward på Internet Movie Database Rediger på Wikidata

* (sv) Fred Ward i Svensk Filmdatabas Rediger på Wikidata

* (da) Fred Ward på Filmdatabasen Rediger på Wikidata

* (da) Fred Ward på Scope Rediger på Wikidata

* (fr) Fred Ward på Allociné Rediger på Wikidata

* (en) Fred Ward på AllMovie Rediger på Wikidata

* (en) Fred Ward hos Rotten Tomatoes Rediger på Wikidata

* (en) Fred Ward hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE
 |